
John F. Whealon. Šiame ir kituose "MŪSŲ ŽINGSNIŲ“ numeriuose spausdinsime ištraukas 

TAVO GYVENIMAS 
(Tęsinys) 


KAIP REIKIA ŠVĘSTI SEKMADIENĮ 


KAIP REIKIA PADARYTI SAVO SEKMADIENĮ SVENTESNĮ 


Kaip gali modernus, įtampos ir skubos spaudžiamas žmogus, šventai švęsti sekma- 
dienį? Stai keli siūlymai: 


PIRMASIS SIŪLYMAS. Pasipuoškite savo geriausiais drabužiais. Visa mūsų religinė 
tradicija tiki, kad sekmadienis yra ypatinga diena, Viešpaties diena, atsinaujinimo ir 
kultūros diena. Ištisą sekmadienį dėvima mūsų apranga turėtų išsakyti šį įsitikinimą. 
Ateidami į Viešpaties namus apsivelkame savo geriausiais drabužiais; iš tiesų gražiau 
apsirengę turėtume išbūti visą sekmadienį. Katalikas, kuris sekmadienį nepasipuošia, 
nesupranta “kiekvienos aštuntos dienos“ pilnos prasmės ir svarbos. Pats faktas, kad 
štai sekmadienį pasipuošiame kaip galėdami gražiau pasako kai ką ir mums patiems, 

ir kitiems--jis išsako kaip mes savo asmeniniame gyvenime vertiname ir puoselėjame 
savo religines vertybes. 


Šiais laikais taip mėgstama neformali apranga sekmadienį mūsų gyvenime neturėtų 
rasti sau vietos. Tačiau visi be abejo esame viena ar kita proga pastebėję bažnyčioje 
sekmadieniui netinkamą, kartais labai netvarkingą ar nepakankamą aprangą. 


Kokius drabužius turėtume dėvėti sekmadienį? Tai savaitės diena, kuriai tinka jūsų 
turima daugiau formali apranga. Vyrai turėtų dėvėti kostiumus, marškinius ir kakla- 
raištį. Moterys gi skoningus ir dienos minčiai tinkamus drabužius. Kaip jau anksčiau 
minėjome, ir iš bažnyčios grįžus, iki dienos pabaigos, mūsų drabužiai turėtų pabrėžti 
šios dienos svarbą. 


ANTRASIS SIŪLYMAS. Viešpaties dieną išryškinkite labiau savo religines vertybes. 
Idealiai praleistas sekmadienis turėtų perduoti mūsų aukščiausias ir geriausias vertybes. 
Jeigu savaitės bėgyje neturime pakankamai laiko asmeninei maldai, sekmadienį gal 
galėtume surasti tokioms maldoms truputį laiko. 


Sekmadienis taip pat tinka ir šeimos maldos dienai. Graži yra tradicija pasiklausyti 
savo vaikų--pusryčiaujant ar pietaujant su jais įvairiais klausimais pasikalbėti, aptarti 
ką šį rytą bažnyčioje girdėjo ir t.t. Jeigu yra ruošiamos rekolekcijos, susimąstymai ar 
panašūs renginiai, tinka juos lankyti. 


TRECIASIS SIULYMAS. Padarykite sekmadienį savo kultūrinių užsiėmimų diena. 
Kadangi ši diena turi atnaujinti jūsų gyvenimą, ji yra labai tinkama savo kultūrinių 
vertybių puoselėjimui ir vystymui. Sios vertybės mūsų dabartiniame gyvenime yra 

per daug užmirštamos, nustumiamos į šalį. Sekmadienis turėtų būti skiriamas litera- 
tūrai ir menui. Saviauklai. Istorinių ir kultūrinių vietų lankymui. Viešpaties dieną tin- 
ka namus kaip nors papuošti, jeigu galima pakeisti ir pietų ar vakarienės laiką. Siekti 
šiokio tokio skirtumo nuo paprasto šiokiadienio. 


KETVIRTASIS SIULYMAS. Padarykite sekmadienį poilsio, laisvalaikio ir pramogos 
diena. Teisingai sakoma, kad šių modernių laikų amerikiečiai nemoka poilsiauti. Kai 
tik jie turi kiek laisvo laiko, tuoj bando jį panaudoti kokiam nors darbui. Daugeliui 
amerikiečių laisvalaikis prilygsta darbui, arba privalo turėti kokio nors darbo savybes. 
Amerikiečiai negali tik ilsėtis ir tuo poilsiu džiaugtis. Jie turi visą laiką ką nors "daryti". 
Tokiu būdu laisvalaikis neatneša vidinio atsinaujinimo, bet ir vėl vargina kūną, protą 

ir sielą. Tai taip vadinamas "savaitgalio sindromas“, "sekmadienio neurozė“, kurių pasė- 
koje laisvalaikis daugeliui tapo jėgas išsemianti problema. 


Sekmadienis turėtų būti tikro poilsio ir sveikų pramogų diena. Daug žmonių šiais 
laikais sulaukia pensininkų amžiaus. Sekmadienis turėtų padėti žmogui pasiruošti 
pensininko gyvenimui, atkreipiant dėmesį į aukštesnes vertybes. Tai diena, kai reikia 
pasivaikščioti, bet ne važiuoti; pažaisti, bet ne stebėti žaidimus televizijoje; pasi- 
džiaugti tyla ir ramybe. 


Daugelis iš mūsų turėtume išmokti Bostono kardinolui Cushing priskiriamą maldą: 


Sulėtink mane, Viešpatie! 
Sutramdyk mano protą ir taip nuramink 
mano širdies smarkų plakimą. 
Sulaikyk mano skubų žingsnį, 
kad išvysčiau begalinės amžinybės viziją. 
Suteik man, dienos maišatyje, amžinųjų 
kalnų ramumą. 


(Tęsinys 9 pusl.) 


